ROZHODNUTIE KOMISIE
z 30. júna 2009
o prijatí vzoru národných akčných plánov pre energiu z obnoviteľných zdrojov podľa smernice Európskeho parlamentu a Rady
[oznámené pod číslom K(2009) 5174]
(Text s významom pre EHP)
(2009/548/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu S Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene, doplnení a následnom zrušení smerníc 2001/77/ES a 2003/30/ES (1), a najmä na jej článok 4 ods. 1 druhý pododsek,
keďže:
(1)
V smernici 2009/28/ES sa požaduje, aby každý členský štát prijal národný akčný plán pre energiu z obnoviteľných zdrojov. V týchto plánoch sa stanovia národné ciele členského štátu pre podiel energie z obnoviteľných zdrojov spotrebovanej v doprave a pri výrobe elektrickej energie, tepla a chladu v roku 2020, pričom sa zohľadnia vplyvy iných opatrení politík súvisiacich s energetickou účinnosťou na konečnú spotrebu energie a primerané opatrenia, ktoré sa majú prijať v záujme dosiahnutia týchto celkových národných cieľov vrátane spolupráce medzi miestnymi, regionálnymi a vnútroštátnymi orgánmi, plánovaných štatistických prenosov alebo spoločných projektov, vnútroštátnych politík zameraných na rozvoj biomasy a využívanie nových zdrojov biomasy na rôzne použitia, ako aj opatrenia, ktoré sa majú prijať na účely splnenia požiadaviek uvedených v článkoch 13 až 19 smernice 2009/28/ES.
(2)
V súlade so smernicou 2009/28/ES by Komisia mala prijať do 30. júna 2009 vzor národných akčných plánov pre energiu z obnoviteľných zdrojov, ktorého súčasťou budú minimálne požiadavky uvedené v prílohe VI k tejto smernici,
PRIJALA TOTO ROZHODNUTIE:
Článok 1
Prijíma sa vzor národných akčných plánov pre energiu z obnoviteľných zdrojov, ktorý sa požaduje v článku 4 ods. 1 smernice 2009/28/ES a je uvedený v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 30. júna 2009